PREDKLADACIA SPRÁVA

Cieľom predkladaného materiálu je oboznámiť vládu SR s návrhom realizácie projektu Infovek v roku 2002. Zo skúseností z predchádzajúcich rokov vyplýva, že pôvodne stanovená koncepcia projektu Infovek sa osvedčila a prináša svoje plody. V tejto koncepcii je realizácia projektu Infovek na troch pilieroch: 
•	budovaní infraštruktúry, 
•	vzdelávaní učiteľov v oblasti používania nových technológií, 
•	budovaní a vytváraní edukačného obsahu. 

Z tejto koncepcie vychádza projekt Infovek aj v návrhu realizácie pre rok 2002. Budovaním infraštruktúry vznikla hustá sieť 500 škôl a školiacich stredísk, ktorá často sprístupnila internet aj občanom v malých mestách a obciach Slovenska. V mnohých školách využívajú dodanú techniku na vytvorenie malej improvizovanej internetovej kaviarne, kde majú občania bezplatný prístup na internet. Učitelia bez potrebných vedomostí a zručností v oblasti IKT nie sú schopní vzdelávať svojich žiakov na požadovanej úrovni, a preto sa pokračuje v ich systematickom vzdelávaní. Aby boli finančné prostriedky zmysluplne vynaložené, vypracováva sa internetový obsah k jednotlivým predmetom, ktorý sa využíva vo vyučovacích hodinách, ale aj v mimoškolskej činnosti. V roku 2002 sa plánuje zvýšenie počtu škôl podporovaných projektom na 800 spolu s 9 školiacimi strediskami.

O priebehu realizácie projektu Infovek bola vláda informovaná v roku 2001 na zasadnutí vlády SR 155/2001, č. materiálu 2931/2001 dňa 2. 5. 2001  a neskôr opäť na zasadnutí 184/2001, č. materiálu 7099/2001  zo dňa 24. 10. 2001. V máji 2002 bude predložený materiál s komplexným vyhodnotením projektu v roku 2001.

Materiál bol predložený na medzirezortné pripomienkové konanie bežným postupom. Všetky navrhnuté pripomienky boli akceptované a zahrnuté do textu materiálu. Materiál sa predkladá na rokovanie vlády SR bez rozporov.